Esko Kurvinen (kok.) haluaa oikeusministeriltä vastauksen Vapaa-ajattelijain liiton toiminnasta. Kuva: Pekka Ala-aho

Kokoomuksen oululainen kansanedustaja Esko Kurvinen kysyy oikeusministeriltä Vapaa-ajattelijain liiton toiminnasta.

"Vapaa-ajattelijain Liiton toimintatapoja on kuitenkin aiheellista kyseenalaistaa, ovatko ne lain hengen mukaisia. Yhdistys toimii uskontokuntia, erityisesti Suomen evankelis-luterilaista kirkkoa, vastaan ja sen kannanottoja voidaan pitää jopa provokatorisina ja ryhmää vastaan kiihottavina. Yhdistyksen toiminta ei tue moniarvoista yhteiskuntaa", Kurvinen toteaa.

”Miten oikeusministeriö aikoo varmistaa, ettei minkään yhdistyksen toiminta perustu lakien tai hyvien tapojen vastaiseen toimintaan niin, että sillä vahingoitetaan toisen yhdistyksen, organisaation tai yhdyskunnan toimintaa?”

Kurvisen käyttää esimerkkinä Eroakirkosta.fi-sivustoa.

Vapaa-ajattelijain liiton puheenjohtaja Petri Karisma pitää Kurvisen kritiikkiä kestämättömänä.

"Tämä tuli kumpujen yöstä. En tiedä, onko tämä kokoomuksen laajempaa linjaa, että pyritään suitsimaan kansalaisyhteiskuntaa. Tämä ei ole mielestäni nykypäivää", Karisma sanoo Kalevalle.

"Toimimme täysin laillisesti. Tämä on yksi tapa toimia ja ajaa omaa asiaansa", hän toteaa.

Kurvisen kysymyksestä kertoi aiemmin Kotimaa24.